## Rješenje Agencije za zaštitu tržišnog natjecanja klasa: 030-02/98-01/57, urbroj: 580-02/99-35 od 15

### NN 12/1999 (4.2.1999.), Rješenje Agencije za zaštitu tržišnog natjecanja klasa: 030-02/98-01/57, urbroj: 580-02/99-35 od 15

# AGENCIJA ZA ZAŠTITU TRŽIŠNOG NATJECANJA

Na temelju članka 35. Zakona o zaštiti tržišnog natjecanja ("Narodne
novine", br. 48/95, 52/97 i 89/98) u upravnoj stvari utvrđivanja narušavanja
slobodnog tržišnog natjecanja, a po zahtjevu Hrvatske obrtničke komore,
sa sjedištem u Zagrebu, Ilica 49/III, zastupane po tajniku dr. Petru Sindičiću,
a protiv poduzetnika Marina Getaldića d.d. sa sjedištem u Zagrebu, Getaldićeva
5, zastupanog po punomoćniku mr. Vladimiru Filipoviću, odvjetniku iz Zagreba,
Trg bana Josipa Jelačića 3, temeljem odluke i prijedloga Savjeta za zaštitu
tržišnog natjecanja donesene na 23. sjednici, održanoj 12. siječnja 1999.
(članak 30. stavak 2. točke 1. i 2. i stavak 3. Zakona o zaštiti tržišnog
natjecanja) ravnateljica Agencije za zaštitu tržišnog natjecanja donosi

## **RJEŠENJE**

1. U Ugovorima o poslovnoj suradnji u svezi s operacionalizacijom Pravilnika
o ortopedskim i drugim pomagalima u dijelu koji se odnosi na očna pomagala,
sklopljenim između poduzetnika Marina Getaldića d.d. iz Zagreba, Getaldićeva
5, i 103 isporučitelja očnih pomagala (optičara) u Republici Hrvatskoj,
i to:

- od 21. kolovoza 1998. pod ur. br. od 239/98 do 240/98, 329/98, 348/98,
te od 363/98 do 364/98;

- od 25. kolovoza 1998. pod ur. br. 241/98, od 243/98 do 246/98, od
248/98 do 252/98, od 254/98 do 258/98, 260/98, 263/98, 268/98, 272/98,
od 274/98 do 277/98, 279/98, 285/98, od 289/98 do 292/98, 295/98, 297/98,
300/98, od 302/98 do 304/98, od 306/98 do 307/98, od 310/98 do 318/98,
od 320 do 322/98, od 326 do 334/98, od 336/98 do 340/98, 347/98, 349/98,
359/98, 362/98, od 366/98 do 367/98 i 372/98;

- od 27. kolovoza 1998. pod ur. br. 374/98 i 376/98;

- od 28. kolovoza 1998. pod ur. br. 266/98 i od 388/98 do 390/98;

- od 31. kolovoza 1998. pod ur. br. 299/98, 301/98, 387/98, od 398/98
do 400/98 i 403/98;

- od 1. rujna 1998. pod ur. br. od 408/98 do 409/98 i od 417/98 do 419/98;

- od 2. rujna 1998. pod ur. br. 427/98;

- od 3. rujna 1998. pod ur. br. 343/98 i 431/98;

- od 4. rujna 1998. pod ur. br. 438/98;

- od 7. rujna 1998. pod ur. br. 439/98;

- od 8. rujna 1998. pod ur. br. 404/98 i 445/98;

- od 16. rujna 1998. pod ur. br. 464/98 i

- od 22. rujna 1998. pod ur. br. 484/98

proglašavaju se ništavnim odredbe kojima se obvezuju isporučitelji,
i to:

a) članak 5. navedenih ugovora u dijelu:

- da njihove potrebe za lećama za korekciju vida podmiruju isključivo
od poduzetnika Marina Getaldića d.d.;

b) članak 7. navedenih ugovora u dijelu:

- na ostvarivanje točno utvrđene visine svote neto godišnjeg prometa
tijekom vremena primjene ugovora;

c) članak 10. navedenih ugovora u cijelosti:

"Tijekom vremena primjene ovog Ugovora Isporučitelj ne smije za svoj
račun ili za račun treće osobe sklapati poslove kojima se natječu s Proizvođačem,
odnosno obnašati djelatnost iz primarne biti rada i poslovanja Proizvođača
(ugovorna zabrana utakmice).

Za slučaj da je Isporučitelj do dana zaključivanja ovog Ugovora obnašao
poslove što se mogu podvesti pod zabranjenim u smislu prethodnog stavka,
dužan je danom potpisa ovog Ugovora, odnosno najkasnije u roku od 8 (osam)
dana, iste raskinuti i o tome pravovaljanom dokumentacijom izvijestiti
Proizvođača.";

d) članak 11. navedenih ugovora u cijelosti:

"Za slučaj postupanja suprotno odredbama članka 5., članka 6. stavak
3. i članka 10. ovog Ugovora, odnosno ukoliko se tijekom vremena primjene
ovog Ugovora utvrdi suprotno, Isporučitelj je dužan Proizvođaču isplatiti
ugovornu kaznu u visini iznosa utvrđenog u članku 7. ovog Ugovora".

2. Zabranjuje se poduzetniku Marinu Getaldiću d.d., sa sjedištem u Zagrebu,
Getaldićeva 5, da ubuduće u Ugovorima o poslovnoj suradnji u svezi s operacionalizacijom
Pravilnika o ortopedskim i drugim pomagalima u dijelu koji se odnosi na
očna pomagala, koje bude sklapao s isporučiteljima očnih pomagala (optičarima),
ugovara odredbe iz točke 1. izreke ovoga rješenja.

3. Obvezuje se poduzetnik Marin Getaldić d.d. iz Zagreba, Getaldićeva
5, da Hrvatskoj obrtničkoj komori iz Zagreba, Ilica 49/III, nadoknadi troškove
postupka na ime upravne pristojbe u iznosu od 5.000,00 kuna.

Rok izvršenja: trideset (30) dana od dana dostave ovoga rješenja.

4. Ovo rješenje je konačno u upravnom postupku.

5. Rješenje Agencije za zaštitu tržišnog natjecanja klasa: UP/I 030-02/98-01/57,
ur. broj: 580-02/98-VP-3 od 17. rujna 1998. stavlja se izvan snage.

6. Ovo rješenje bit će objavljeno u "Narodnim novinama".

Obrazloženje

Hrvatska obrtnička komora sa sjedištem u Zagrebu, Ilica 49/III (u daljnjem
tekstu: HOK) zastupana po tajniku HOK-a dr. Petru Sindičiću, podnijela
je Agenciji za zaštitu tržišnog natjecanja (u daljnjem tekstu: Agencija)
4. rujna 1998. zahtjev za pokretanje postupka za utvrđivanje narušavanja
slobodnog tržišnog natjecanja primjenom članka 7. stavak 1. točka 6. i
stavak 2., članka 15. stavak 2., i članka 20. točke 2., 8. i 9. Zakona
o zaštiti tržišnog natjecanja ("Narodne novine", br. 48/95, 52/97 i 89/98,
u daljnjem tekstu: ZZTN) protiv poduzetnika Marina Getaldića d.d. iz Zagreba,
Getaldićeva 5, (u daljnjem tekstu: Marin Getaldić d.d.).

HOK je u predmetnom zahtjevu naveo da je Hrvatski zavod za zdravstveno
osiguranje (u daljnjem tekstu: HZZO) sklopio Sporazum o poslovnoj suradnji
s poduzetnikom Marinom Getaldićem d.d., kojim je prema saznanjima HOK-a
utvrđena obveza poduzetnika Marina Getaldića d.d. da će proizvoditi količinu
korekcijskih leća za naočale koja će zadovoljiti predvidive potrebe Hrvatske,
te da ostali proizvođači nisu sklopili takav ugovor s HZZO-om, pa im je
na taj način ograničen pristup tržištu.

HOK nadalje navodi da je poduzetnik Marin Getaldić d.d. pozvao optičare
na sklapanje Ugovora o poslovnoj suradnji u svezi s operacionalizacijom
Pravilnika o ortopedskim i drugim pomagalima u dijelu koji se odnosi na
očna pomagala, koji sadrže odredbe koje su po mišljenju HOK-a u suprotnosti
s člankom 7. i drugim odredbama ZZTN.

Uvidom u dostavljenu dokumentaciju Agencija je sukladno članku 141.
stavak 1. točka 4. Zakona o općem upravnom postupku ("Narodne novine",
br. 53/91 u daljnjem tekstu: ZUP) u skraćenom postupku donijela 17. rujna
1998. rješenje klasa: UP/I 030-02/98-01/57, ur. broj: 580-02/98-VP-3, kojim
je naložila poduzetniku Marinu Getaldiću d.d., da ne može sklapati ugovore
o poslovnoj suradnji s isporučiteljima očnih pomagala (u daljnjem tekstu:
optičarima) koji u sebi sadržavaju odredbe o isključivoj kupnji (isključiva
kupnja od rečenih proizvođača, unaprijed ugovoren neto godišnji promet,
zabrana obavljanja iste djelatnosti, te ugovorna kazna u slučaju protivnog
postupanja). Agencija je također obustavila primjenu i izvršenje odredbi
takvog sadržaja u već sklopljenim Ugovorima o poslovnoj suradnji između
poduzetnika Marina Getaldića d.d. i optičara. Naime, riječ je o poduzimanju
u javnom interesu hitne mjere koja se nije mogla odgađati, a činjenice
na kojima je rješenje bilo zasnovano učinjene su vjerojatnima.

Istovremeno je Agencija 17. rujna 1998. pokrenula poseban ispitni postupak
sukladno članku 142. ZUP-a, te članku 15. stavku 2. i članku 20. točke
2. 8. i 9. ZZTN protiv poduzetnika Marina Getaldića d.d. Spomenutim dopisom
Agencija je od poduzetnika Marina Getaldića d.d. zatražila pisano očitovanje,
te dostavu sljedeće dokumentacije:

- Ugovora o poslovnoj suradnji koji je poduzetnik Marin Getaldić d.d.
sklopio s HZZO-om,

- rješenje o upisu u registar kod Trgovačkog suda,

- račun dobiti i gubitka, te bilance za 1997. i

- sve Ugovore o poslovnoj suradnji u svezi s operacionalizacijom Pravilnika
o ortopedskim i drugim pomagalima u dijelu koji se odnosi na očna pomagala,
koje je poduzetnik Marin Getaldić zaključio s optičarima.

Nakon dostavljene tražene dokumentacije, te 103 Ugovora o poslovnoj
suradnji u svezi s operacionalizacijom Pravilnika o ortopedskim i drugim
pomagalima koje je poduzetnik Marin Getaldić d.d. zaključio s optičarima
širom Hrvatske isti su izdvojeni iz ovog predmeta, te su vođeni pred Agencijom
kao zasebni predmeti pod brojem klasa: UP/I 030-02/98-01/68 do 72, od 76
do 119, od 121 do 145, od 148 do 149, od 151 do 154, od 156 do 165 i od
167 do 178.

Sukladno članku 149. stavku 1. ZUP-a održana je 19. listopada 1998.
usmena rasprava u ovom predmetu.

Na spomenutoj usmenoj raspravi voditelj postupka je sukladno članku
134. stavku 1. ZUP-a ponudio strankama prijedlog nagodbe u tekstu kako
je navedeno u zapisniku s usmene rasprave od 19. listopada 1998. HOK je
pristao zaključiti tako predloženu nagodbu.

Poduzetnik Marin Getaldić d.d. je dopisom od 10. studenoga 1998. predložio
protuprijedlog nagodbe kojim je zatražio da članak 7. spomenutih Ugovora
o poslovnoj suradnji koji u sebi sadrži godišnji promet ostane nepromijenjen.
Savjet Agencije na 21. i 22. sjednici održanima 10. studenoga i 7. prosinca
1998., donio je odluku da se postupak u ovom predmetu nastavi jer poduzetnik
Marin Getaldić d.d. nije u cijelosti prihvatio predloženi tekst nagodbe,
a odredbu članka 7. kojom se predviđa ostvarenje neto godišnjeg prometa
smatra naročito ograničavajućom. HOK je dopisom od 18. studenoga 1998.
također odbio protuprijedlog nagodbe poduzetnika Marina Getaldića d.d.

Agencija je nakon utvrđenog činjeničnog stanja i ocjene svih dokaza
u ovom predmetu utvrdila sljedeće:

a) S obzirom da je u spomenutim Ugovorima o poslovnoj suradnji koje
je poduzetnik Marin Getaldić d.d. zaključio sa 103 optičara riječ o istom
činjeničnom stanju i istoj pravnoj osnovi, a za odlučivanje o svima je
nadležna Agencija, donesena je odluka da se postupci pod naprijed narečenim
brojevima klase ponovno spoje s osnovnim spisom iz kojeg su prethodno izdvojeni,
te da se nadalje vodi jedinstveni postupak pod brojem klase: UP/I 030-02/98-01/57.

b) Poduzetnik Marin Getaldić d.d. i HZZO sklopili su 28. srpnja 1998.
Ugovor o poslovnoj suradnji u svezi provedbe Pravilnika o ortopedskim i
drugim pomagalima, klasa: 501-09/98-01/553, ur. broj: 338-01-04-98-1.

Spomenutim Ugovorom o poslovnoj suradnji HZZO je obvezao poduzetnika
Marina Getaldića d.d. na redovitu isporuku optičarima korekcijskih leća
za naočale, te je također HZZO tim Ugovorom osigurao cijenu koja je niža
od cijene koju HZZO plaća optičarima.

Neposredno nakon što su HZZO i poduzetnik Marin Getaldić d.d. zaključili
rečeni Ugovor, HZZO je temeljem članka 78. Pravilnika o ortopedskim i drugim
pomagalima ("Narodne novine", broj 108/96, 13/97, 92/98, 97/98 i 104/98,
u daljnjem tekstu: Pravilnik) pozvao optičare na sklapanje Ugovora o načinu
provedbe ostvarivanja prava osiguranih osoba HZZO-a na očna pomagala. U
pozivu koji je uputio optičarima 13. kolovoza 1998. HZZO je prvi put zatražio
od optičara i dostavu već zaključenog ugovora optičara s proizvođačem korekcijskih
leća za naočale, kao uvjet za sklapanje rečenog Ugovora s HZZO-om.

c) Temeljem spomenutog sklopljenog Ugovora o poslovnoj suradnji s HZZO-om
poduzetnik Marin Getaldić d.d. pozvao je optičare iz cijele Hrvatske na
sklapanje Ugovora o poslovnoj suradnji u svezi s operacionalizacijom Pravilnika
o ortopedskim i drugim pomagalima u dijelu koji se odnosi na očna pomagala.
Iste je i zaključio sa 103 optičara iz Hrvatske. Ovdje je posebno potrebno
istaknuti da je poduzetnik Marin Getaldić d.d. i prije sklapao ugovore
s optičarima, ali nikada dosad ti ugovori nisu sadržavali odredbe koje
su karakteristične za odredbe ugovora o isključivoj kupnji.

Uvidom u 103 rečena Ugovora odredbe o isključivoj kupnji proizlaze iz
sljedećih članaka:

- članak 5. rečenih ugovora utvrđuje:

"Isporučitelj se obvezuje da će tijekom vremena primjene ovog Ugovora
sve svoje potrebe za lećama za korekciju vida podmirivati isključivo od
Proizvođača."

- članak 7. rečenih ugovora utvrđuje:

"Isporučitelj se obvezuje da će tijekom vremena primjene ovog Ugovora
s Proizvođačem ostvariti neto godišnji promet u iznosu od (točno se navodi
svota) kn."

- članak 10. rečenih ugovora utvrđuje:

"Tijekom vremena primjene ovog Ugovora Isporučitelj ne smije za svoj
račun ili za račun treće osobe sklapati poslove kojima se natječe s Proizvođačem,
odnosno obnašati djelatnost iz primarne biti rada i poslovanja Proizvođača
(ugovorna zabrana utakmice).

Za slučaj da je Isporučitelj do dana zaključivanja ovog Ugovora obnašao
poslove što se mogu podvesti pod zabranjenim u smislu prethodnog stavka,
dužan je danom potpisa ovog Ugovora, odnosno najkasnije u roku od 8 (osam)
dana, iste raskinuti i o tome pravovaljanom dokumentacijom izvijestiti
Proizvođača."

- članak 11. rečenih ugovora utvrđuje:

"Za slučaj postupanja suprotno odredbama članka 5., članka 6. stavak
3. i članka 10. ovog Ugovora, odnosno ukoliko se tijekom vremena primjene
ovog Ugovora utvrdi suprotno, Isporučitelj je dužan Proizvođaču isplatiti
ugovornu kaznu u visini iznosa utvrđenog u članku 7. ovog Ugovora." (Napomena:
u iznosu cijelog neto godišnjeg prometa).

d) Ugovori koji po svom sadržaju odgovaraju ugovorima o isključivoj
kupnji, neovisno nazivu koji nose moraju se u roku od 30 dana od dana sklapanja
podnijeti na ocjenu Agenciji, sukladno članku 11. stavku 1. i članku 12.
ZZTN. Naime, isključivost koju takvi ugovori u sebi nose nije uvijek zabranjena,
već se o svakom takvom ugovoru mora odlučiti je li u suprotnosti s odredbama
ZZTN ili nije, a kao osnovni pokazatelj koji služi pri ocjeni Agencije
su opći uvjeti tržišta na kojima takvi ugovori proizvode pravni učinak,
te ocjena o omjeru prednosti koje ti ugovori donose (primjerice: unapređenju
kakvoće robe i pružanja usluga, poboljšanja opskrbe tržišta, skraćivanje
tijekova distribucije robe, te pogodnosti snižavanja cijena) u odnosu na
ograničenja koja iz njih proizlaze.

Slijedom navedenog je i poduzetnik Marin Getaldić d.d. dopisom koji
je dostavljen Agenciji 19. listopada 1998. izričito naveo da se 103 Ugovora
o poslovnoj suradnji, koje je sklopio s optičarima širom Hrvatske treba
smatrati ugovorima o isključivoj kupnji i kao takvi da se trebaju i ocjenjivati.

e) Prema obrađenoj statističkoj dokumentaciji dostavljenoj od stranaka,
Zavoda za ispitivanje kvalitete robe d.d. iz Zagreba (u daljnjem tekstu:
ZIK), HZZO-a, te dokumentaciji dobivenoj po službenoj dužnosti od ostalih
proizvođača i uvoznika korekcijskih leća za naočale, sukladno članku 34.
stavku 1. točka 1. ZZTN, Agencija je utvrdila da poduzetnik Marin Getaldić
d.d. u proizvodnji korekcijskih leća za naočale ima vladajući položaj sukladno
članku 15. stavku 2. ZZTN. Njegov udio u ukupnom prihodu svih domaćih proizvođača
korekcijskih leća za naočale u 1997. godini koji posjeduju odgovarajuće
certifikate o kvaliteti iznosi 69,9%.

Pored navedenog, promatran je i udio poduzetnika u ukupnom prihodu proizvođača
i uvoznika korekcijskih leća za naočale, pod uvjetom da i uvoznici posjeduju
certifikat ZIK-a o kvaliteti, te tada udio poduzetnika Marina Getaldića
d.d. u ukupnom prihodu iznosi 49,7%.

f) Agencija je nadalje utvrdila da je tržište na kojem djeluje poduzetnik
Marin Getaldić d.d. cjelokupno područje Republike Hrvatske sukladno članku
19. stavku 1. ZZTN. Prema vrsti robe koju nudi spomenuti poduzetnik, mjerodavno
tržište određuje se sukladno članku 19. stavku 2. ZZTN kao tržište korekcijskih
leća za naočale čiju cijenu osiguranicima nadoknađuje HZZO.

Udio poduzetnika Marina Getaldića d.d. u ukupnom prihodu ostvarenom
po osnovi participacije HZZO-a u odnosu na tako ostvareni ukupni prihod
ostalih domaćih proizvođača korekcijskih leća za naočale je 68,4%. U ukupnom
prihodu ostvarenom od participacije HZZO-a domaćih proizvođača i uvoznika
korekcijskih leća za naočale koji posjeduju odgovarajuće certifikate o
kvaliteti izdane od ZIK-a udio poduzetnika Marina Getaldića d.d. iznosi
61,0%.

Prema iznijetom, nesporan je i vladajući položaj poduzetnika Marina
Getaldića d.d. sukladno članku 15. stavku 2. i članku 16. ZZTN.

Tržišna snaga i nadmoćan položaj poduzetnika Marina Getaldića d.d. u
odnosu na svoje takmace na tržištu ne proizlazi samo iz njegove financijske
snage, već osobito iz njegove sposobnosti uklanjanja takmaca na tržištu
ili dijelu tržišta usmjeravanjem na druge poduzetnike i stvaranjem prepreka
drugim poduzetnicima da pristupe na to tržište sukladno članku 18. stavku
1. točka 6. ZZTN.

Sklapajući spomenute Ugovore o poslovnoj suradnji sa 103 optičara s
cijelog područja Republike Hrvatske koji u sebi sadržavaju spomenute odredbe
karakteristične za ugovore o isključivoj kupnji, poduzetnik Marin Getaldić
d.d. je zlouporabio svoj vladajući položaj sukladno članku 20., točke 2.,
8. i 9. ZZTN.

Naime, od ukupno 235 optičara koji su podnijeli ponudu za sklapanje
ugovora o isporuci očnih pomagala s HZZO-om, a temeljem poziva HZZO-a od
13. kolovoza 1998., poduzetnik Marin Getaldić d.d. je sklopio spomenute
Ugovore o poslovnoj suradnji koji sadrže spomenute odredbe karakteristične
za ugovore o isključivoj kupnji sa 103 optičara ili izraženo postotkom
s 44%. Točan udio koji po svojoj vrijednosti otpada na te ugovore iz stavke
koju HZZO vodi pod nazivom novčani rashodi za ortopedska i druga pomagala
nije moguće točno utvrditi, zato što su tu obuhvaćeni novčani rashodi za
sva ortopedska pomagala predviđena Pravilnikom.

Ipak, ako se u razmatranje uzme procjena HZZO-a, a na temelju prosječnog
broja isporučenih naočala i njihove prosječne cijene, tada bi vrijednost
spomenutih Ugovora na ime prometa korekcijskih leća za naočale koje je
sklopio poduzetnik Marin Getaldić d.d. s optičarima u odnosu na tu procijenjenu
svotu iznosila oko 25 do 30%. Navedeno potvrđuje i poduzetnik Marin Getaldić
d.d. dopisom od 29. rujna 1998. Međutim, ovdje treba istaknuti da se radi
o procjeni u odnosu na sredstva koja je HZZO isplatio za cjelokupno pomagalo
(naočale), a ne samo na ime korekcijskih leća za naočale.

Ocjenjujući nadalje sadržaj ugovornih odredbi spomenutih Ugovora o poslovnoj
suradnji utvrđeno je da Marin Getaldić d.d. ne nudi drugoj ugovornoj strani
(optičarima) niti jednu dodatnu pogodnost sukladno članku 10. ZZTN temeljem
koje bi optičari imali interesa za sklapanje ugovora s ograničavajućim
odredbama isključive kupnje. Naime, i ostala četiri proizvođača korekcijskih
leća za naočale proizvode robu iste kvalitete, mogu osigurati redovitu
isporuku, a cijene su kod nekih proizvođača i niže od poduzetnika Marina
Getaldića d.d.

Također, u ovom slučaju nije moguće primijeniti niti izuzeće predviđeno
člankom 9. ZZTN, jer sam poduzetnik Marin Getaldić d.d. ostvaruje više
od 50% prometa korekcijskih leća za naočale na mjerodavnom tržištu.

Smisao ugovora o isključivoj kupnji u komparativnoj europskoj praksi
je upravo u ugovaranju određenih ograničavajućih odredbi, ali s ciljem
dobivanja određenih pogodnosti, kako na strani ugovornih strana, tako i
na strani potrošača. To ovim ugovorima nije postignuto.

Naime, potrošači bi u tom slučaju bili ograničeni u slobodnom izboru
korekcijskih leća za naočale, s obzirom da je oko 44% optičara u R. H.
vezano ugovorima s poduzetnikom Marinom Getaldićem d.d. o isključivoj nabavi
korekcijskih leća za naočale. S druge strane takvi ugovori rezultiraju
izravnim nastankom štetnog utjecaja na poduzetnike - optičare, jer ne mogu
nabavljati korekcijske leće za naočale od proizvođača po vlastitom izboru,
a već sklopljene ugovore s drugim proizvođačima moraju raskinuti. Zauzvrat
ne nudi im se, primjerice uobičajeni povoljniji uvjeti kupnje, pomoć u
promoviranju - reklami, tehnička i financijska potpora za razvoj kvalitete
distribucije tih proizvoda, odnosno poduzetnik Marin Getaldić d.d. ne nudi
ništa više nego što su u stanju ponuditi ostali proizvođači korekcijskih
leća u Republici Hrvatskoj.

Imajući u vidu da se obveza isključive kupnje može opravdati samo ukoliko
doprinosi unaprjeđivanju tržišnog natjecanja s obzirom na iste robe različitih
proizvođača, a to samom činjenicom da je poduzetnik Marin Getaldić d.d.
u vladajućem položaju u odnosu na svoje takmace u tako visoko izraženom
postotku udjela na tržištu koje se promatra, u ovom slučaju nije postignuto.
Umjesto unaprjeđivanja tržišnog natjecanja došlo je naprotiv do ograničavanja
tržišnog natjecanja.

S motrišta ZZTN posve je nebitno je li ovakva posljedica ili moguća
posljedica koju spomenuti ugovori proizvode ili mogu proizvesti bila i
stvarna namjera ugovornih strana ili nije.

Sklapanjem navedenih Ugovora o poslovnoj suradnji s odredbama koje po
svom sadržaju odgovaraju ugovorima o isključivoj kupnji sa 103 optičara
poduzetnik Marin Getaldić d.d. je nesporno povrijedio odredbu članka 7.
stavka 1. točka 6. ZZTN koja propisuje da su zabranjeni sporazumi kojima
je cilj, posljedica ili mogući učinak ograničavanje ili sprječavanje slobodnog
tržišnog natjecanja, a osobito sporazumi kojima se ograničava pristup tržišta
ili isključuje s tržišta poduzetnike koji nisu sudionici sporazuma, te
se takvi sporazumi u stavku 2. članka 7. ZZTN proglašavaju ništavnim.

Slijedom iznijetog, Agencija je proglasila ništavnim odredbe članka
5., članka 7., članka 10. i članka 11. Ugovora o poslovnoj suradnji u svezi
s operacionalizacijom Pravilnika o ortopedskim i drugim pomagalima u dijelu
koji se odnosi na očna pomagala, kako je i odlučeno točkom 1., slovom a,
b, c i d izreke ovoga rješenja.

2. Agencija je kao što je odlučeno u točki 2. izreke ovoga rješenja
zabranila poduzetniku Marinu Getaldiću d.d. da ubuduće u spomenutim ugovorima
koje bude sklapao s optičarima ugovara odredbe iz točke 1. izreke ovoga
rješenja.

Takva zabrana je donesena u ovakvom kontekstu ugovornih odnosa kada
je Ugovor o poslovnoj suradnji u svezi provedbe Pravilnika o ortopedskim
i drugim pomagalima klasa: 501-09/98-01/553, ur. broj. 338-01-04-98-1 od
28. srpnja 1998. koji je poduzetnik Marin Getaldić d.d. sklopio s HZZO-om
poslužio kao temelj Ugovora o poslovnoj suradnji u svezi s operacionalizacijom
Pravilnika o ortopedskim i drugim pomagalima u dijelu koji se odnosi na
očna pomagala. Poduzetnik Marin Getaldić d.d. unatoč činjenici što je u
vladajućem položaju na tržištu korekcijskih leća za naočale sklopio je
spomenute Ugovore sa 103 optičara ili u postotku iskazano s 44% optičara
u Republici Hrvatskoj, koji sadrže odredbe karakteristične za ugovore o
isključivoj kupnji bez dodatnih pogodnosti za interese obje ugovorne strane
i interese potrošača u smislu unapređenja slobodnog tržišnog natjecanja.

Zabrana iz točke 2. izreke ovog rješenja donesena je nakon razmatranja
cjelokupnog stanja na tržištu na kojem poduzetnik Marin Getaldić d.d. djeluje.
To znači da ugovori s odredbama is-
ključive kupnje nisu zabranjeni sami po sebi, već je njihova dopustivost
s motrišta ZZTN ovisna o uvjetima na tržištu na kojem će isti proizvoditi
pravne učinke.

3. Temeljem zahtjeva HOK-a od 30. studenoga 1998. koji je Agenciji dostavljen
8. prosinca 1998. za naknadu troškova postupka, a primjenom članka 114.
stavak 2. i 4. i članka 117. stavak 1. i 2. ZUP-a poduzetnik Marin Getaldić
d.d. dužan je u roku od trideset (30) dana od dana dostave ovoga rješenja
na račun HOK-a nadoknaditi troškove postupka na ime upravne pristojbe u
iznosu od 5.000,00 kuna predviđene člankom 14. točkom 18. pod nazivom "Pristojbe
za zaštitu tržišnog natjecanja" tarifnim brojem 108. Zakona o izmjenama
i dopunama Zakona o upravnim pristojbama ("Narodne novine", br. 131 od
5. prosinca 1997.), kao što je i odlučeno točkom 3. izreke ovoga rješenja.

4. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na poduzetnika Marina Getaldića d.d., sukladno
članku 40. stavak 1. točka 4. ZZTN, te primjenu kaznenih odredbi na odgovornu
osobu spomenutog poduzetnika predviđene člankom 40. stavkom 2. ZZTN.

5. Rješenje Agencije klasa: UP/I 030-02/98-01/57, ur. br. 580-02/98-VP-3
od 17. rujna 1998. donijeto u skraćenom postupku sukladno članku 141. stavak
1. točka 4. ZUP-a stavlja se izvan snage danom donošenja ovoga rješenja.

Naime, rečeno rješenje bilo je doneseno na rok od najduže godinu dana
odnosno do donošenja drukčije odluke Agencije, te je odlučeno kao u točki
5. izreke ovoga rješenja.

6. Na osnovi članka 37 a. stavak 1. ZZTN, ovo rješenje bit će objavljeno
u "Narodnim novinama", te je odlučeno kao u točki 6. izreke ovoga rješenja.

*Uputa o pravnom lijeku*

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: 030-02/98-01/57
Urbroj: 580-02/99-35
Zagreb, 15. siječnja 1999.

Ravnateljica
**dr. Deša Mlikotin Tomić,** v. r.

Rješenje, NN 12/1999-292